b'\n_START_ARTICLE_\nMausoleul lui Lenin\n_START_PARAGRAPH_\nMausoleul lui Lenin, aflat \xc3\xaen Pia\xc8\x9ba Ro\xc8\x99ie din Moscova, este locul \xc3\xaen care a fost depus\xc4\x83 mumia lui Vladimir Ilici Lenin. Trupul \xc3\xaemb\xc4\x83ls\xc4\x83mat a fost expus publicului la scurt\xc4\x83 vreme dup\xc4\x83 moartea sa din 1924. Structura monumental\xc4\x83 din granit proiectat\xc4\x83 de Alexei \xc8\x98ciusev incorporeaz\xc4\x83 elemente din arhitectura mausoleelor antice, precum [[piramida \xc3\xaen trepte]._NEWLINE_Pe 21 ianuarie, ziua \xc3\xaen care a murit liderul bol\xc8\x99evic, guvernul sovietic a primit mai mult de 1.000 de telegrame din toat\xc4\x83 Rusia, \xc3\xaen care se cerea ca trupul lui Lenin s\xc4\x83 nu fie \xc3\xaengropat ci, \xc3\xaentr-un fel sau altul, s\xc4\x83 fie conservat pentru genera\xc8\x9biile urm\xc4\x83toare. \xc3\x8en diminea\xc8\x9ba zilei de 22 ianuarie, profesorul Alexei Abricosov \xe2\x80\x93 un patolog \xc8\x99i anatomist renumit din Rusia, (care nu e una \xc8\x99i aceea\xc8\x99i persoan\xc4\x83 cu fizicianul Alexei Abricosov) \xe2\x80\x93 a \xc3\xaemb\xc4\x83ls\xc4\x83mat trupul lui Lenin pentru a-l p\xc4\x83stra p\xc3\xa2n\xc4\x83 la ceremonia \xc3\xaenhum\xc4\x83rii. \xc3\x8en noaptea zilei de 23 ianuarie, arhitectul A. \xc8\x98ciusev a primit sarcina de a proiecta \xc8\x99i a construi \xc3\xaen trei zile un morm\xc3\xa2nt \xc3\xaen care s\xc4\x83 poat\xc4\x83 intra to\xc8\x9bi cei care doreau s\xc4\x83-\xc8\x99i ia r\xc4\x83mas-bun de conduc\xc4\x83torul statului sovietic. Pe 26 ianuiarie s-a luat decizia s\xc4\x83 se plaseze morm\xc3\xa2ntul \xc3\xaen Pia\xc8\x9ba Ro\xc8\x99ie, l\xc3\xa2ng\xc4\x83 Zidul Kremlinului. P\xc3\xa2n\xc4\x83 pe 27 ianuarie, \xc8\x98ciusev a construit un monument funerar din lemn \xc8\x99i, la ora 16, co\xc8\x99ciugul lui Lenin a fost adus aici. Mai mult de 100.000 de oameni au vizitat morm\xc3\xa2ntul timp de o lun\xc4\x83 \xc8\x99i jum\xc4\x83tate. P\xc3\xa2n\xc4\x83 \xc3\xaen august 1924, \xc8\x98ciusev a m\xc4\x83rit monumentul. Un alt arhitect, Konstantin Melnikov a proiectat sarcofagul._NEWLINE_\xc3\x8en 1929, s-a ajuns la concluzia c\xc4\x83 este posibil s\xc4\x83 se conserve trupul lui Lenin pentru o perioad\xc4\x83 mai mare de timp. Din acest motiv s-a hot\xc4\x83r\xc3\xa2t s\xc4\x83 se construiasc\xc4\x83 un nou mausoleu din piatr\xc4\x83, care s\xc4\x83-l \xc3\xaenlocuiasc\xc4\x83 pe cel din lemn. Sarcina a fost \xc3\xaencredin\xc8\x9bat\xc4\x83 arhitec\xc8\x9bilor Alexei Sciuusev, I.A.Fran\xc8\x9buz \xc8\x99i G.K. Iakovlev. Ei au folosit marmur\xc4\x83, porfir, granit \xc8\x99i andezin pentru noua construc\xc8\x9bie. \xc3\x8en octombrie 1930, mausoleul a fost gata. \xc3\x8en 1973, sculptorul Nikolai Tomski a proiectat un sarcofag nou._NEWLINE_Pe 26 ianuarie 1924, comandantul garnizoanei Moscova a dat publicit\xc4\x83\xc8\x9bii ordinul de \xc3\xaenfiin\xc8\x9bare a G\xc4\x83rzii de Onoare a Mausoleului. Ru\xc8\x99ii au numit-o Santinela num\xc4\x83rul unu. Dup\xc4\x83 criza constitu\xc8\x9bional\xc4\x83 rus\xc4\x83 din 1993, Garda de Onoare a Mausoleului \xc8\x99i-a \xc3\xaencetat misiunea._NEWLINE_Mai mult de 73 de milioane de oameni au vizitat mausoleul \xc3\xaentre 1924 \xc8\x99i 1972. _NEWLINE_De\xc8\x99i speciali\xc8\x99tii sovietici au \xc3\xaentreprins ac\xc8\x9biuni anuale de conservare a trupului lui Lenin, aspectul "ceruit" al acestuia i-a f\xc4\x83cut pe mul\xc8\x9bi s\xc4\x83 se \xc3\xaentrebe dac\xc4\x83 nu cumva este expus un fals. At\xc3\xa2t fostul guvern sovietic, c\xc3\xa2t \xc8\x99i autorit\xc4\x83\xc8\x9bile ruse\xc8\x99ti din zilele noastre au refuzat s\xc4\x83 fac\xc4\x83 vreo declara\xc8\x9bie despre autenticitatea trupului expus \xc3\xaen mausoleu._NEWLINE_Trupul \xc3\xaemb\xc4\x83ls\xc4\x83mat al lui Iosif Vissarionovici Stalin a fost expus din 1953 p\xc3\xa2n\xc4\x83 pe 31 octombrie 1961 al\xc4\x83turi de cel al lui Lenin. Dup\xc4\x83 acest\xc4\x83 dat\xc4\x83, trupul lui Stalin a fost \xc3\xaengropat l\xc3\xa2ng\xc4\x83 zidul Kremlinului._NEWLINE_Boris El\xc8\x9b\xc3\xa2n, av\xc3\xa2nd sprijinul Bisericii ortodoxe ruse, a \xc3\xaencercat s\xc4\x83 \xc3\xaenchid\xc4\x83 mausoleul \xc8\x99i s\xc4\x83 \xc3\xaengroape trupul lui Lenin, dar nu a reu\xc8\x99it s\xc4\x83-\xc8\x99i duc\xc4\x83 la \xc3\xaendeplinire planul. _NEWLINE_\xc3\x8en fiecare an, pe 21 ianuarie, simpatizan\xc8\x9bii Partidului Comunist se adun\xc4\x83 s\xc4\x83 depun\xc4\x83 flori la mausoleul lui Lenin din Pia\xc8\x9ba Ro\xc8\x99ie, marc\xc3\xa2nd astfel aniversarea mor\xc8\x9bii primului conduc\xc4\x83tor al statului sovietic.'